Sejarah Iban
Tusun Ke-34 LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus University of Massachusetts, Amherst, Department of Anthropology. Nitihka pansik analisis “HVS-I Region (12 April 2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. Utai ti bendar iya nya, bansa Iban Sarawak endang seperugan, saum peturun aki ini, lalu bisi tanda amat bepelasarka jaku @ Ibanic languages ti dikena IbanSarawak ke diatu.  PADANG PINDAH KE SUNGAI STRAP Tumu pagi nya Padang nusui ngagai nembiak iya pasal mimpi iya ti betemu enggau Bunsu Bintang Banyak. Ninga munyi nya, sida serumah nya pan sama tusah ati. Berengkah ari taun nya sida serumah sereta semua peturun Padang enda bulih padi lalu selalu nadai asi ke diempa. Meda baka nya sida bebagi tubuh lalu pindah. Sekeda nitihka Padang pindah ngagai Ulu Strap lalu berumah ba Munggu Embawang. Sida ti bukai  ti enggai pindah agi begulai enggau bansa Dayak Sebaru. Sekeda bisi mega pindah ke menua sebelah kaki Tinting Kelingkang ba antara menua Sarawak-Kalimantan ke diatu. Di Ulu Strap Pandang enggau bala peturun iya merinsa amai idup laban ti bumai pan enda bulih padi. Sida idup bepakaika lauk daun kayu, ikan enggau jelu babas. Enda lama udah nya sida pan pindah ke ili Sungai Strap nya lalu ngaga langkau ti endur sida bumai. Dia sida enda berumah panjai tang ngaga langkau nyemuah-nyemuah tang enda jauh ari pangan diri. Ari ili Sungai Strap sida pindah baru lalu rembus ba menua Batang Lingga. Dia mih sida merambu deka diau mendam lalu bumai betaun. Taja sida bagas sereta bebendar bumai, betanam betupi tang enda ga bulih padi. Bansa Dayak enda tentu ulih idup semina makai utai bukai aja kelimpah ari asi. DIASUH BUNSU BABI PINDAH Enda lama udah nya Padang enggau nembiak iya pan pindah ari Lingga ke  menua ti dikumbai sida Pinang Mirah di antara Lingga enggau Sungai Sebuyau. Dia mih sida diau mendam bumai betaun. Taja sida bebendar agi gawa  tang agi mih enda bulih padi lalu merinsa mensena. Malam nya Padang mimpi betemu enggau Bunsu Babi ti ngasuh iya ninggalka menua Batang Lupar lalu pindah ke Sungai Saribas. Ba menua Rimbas mayuh pun mulung di Tanjong Banan. Pagi nya Padang nusui pasal mimpi iya ngagai bala nembiak iya. Sida setuju dibai Padang pindah ke Saribas. Datai di menua nya, amai mayuh ga pun mulung di Tanjong Banan. Sida pan berumah lalu bumai betaun di Paloh enggau Pusa. Sida enda berani mindah ke ulu Rimbas laban takut dikachau bansa Seru enggau bansa Baketan ti lama udah nguan kampung jerung di menua nya. Jenua enggau anak iya ti benama Ratih parai di Pusa. Udah nya Padang ngasuh anak iya Gunggu lalu diiring Pajih ke Skrang enggau Sungai Undup betemu enggau Jelian lalu nanya iya pasal musin bumai nanam padi enggau utai bukai. Maya nya Padang sereta bala nembiak iya matau Sungai Undai, iya nya pati Sungai Rimbas semak Pusa. Dia sida meda sungai nya penuh laban apat batang kayu bebesai, enda ulih endur merau. Nya alai sida enda ulih mudik ke ulu agi lalu ngetu ba Letong Beluchok. Ba Sungai Undai nya mayuh ikan tapah. Kenu ku cherita tuai, ikan tapah ba sungai nya besai-besai; bisi ti mesai bedil, bisi mega mesai perau sakai tiga puluh. Maya ti diau ba menua Sungai Undai nya, bansa Seru ti asal menua nya manah ga kaul enggau sida. Sida selalu dibantu bala Seru benih enggau leka utai ke tanam sida ba umai. Bansa Seru enda ngachau sida. Maya nya sida bepanggai ba mulung ke diempa sida, kena nganti asi. Kenu ku sida ke tuai, bansa Seru nya raban ti bepanggai ba mulung ke diempa sida. Engka nya kebuah mayuh mulung ditanam orang ba Tanjong Banan di Rimbas. PADANG MATI DIIRIT IKAN TAPAH Hari seiti maya musin kemarau ai Sungai Undai langkang amai. Padang enggau bala nembiak iya pan nubai Sungai Undai. Maya nya Padang tepedaka seiku ikan tapah ti besai bendar pansut enda jauh ari perau iya. Iya pan numbuk ikan tapah nya ngena gansai ti ditanchang iya enggau tali ba punggung iya empu. Gansai iya lekat ba tubuh ikan nya lalu nabanka iya ke dalam ai ngili sungai Undai lalu ke Sungai Rimbas lalu terus ke Sungai Saribas nyentuk ke Lubok Sedebu. Ari nya ikan tapah nya nabanka bangkai Padang ke tanjung Lilin semak pasar Beladin ke diatu. Nya mih kebuah bansa Iban di Rimbas madah, semua tanah ba tebing kiba enggau kanan Sungai Saribas ari Tanjong Lilin ngagai Lubok Sedebu nya enggi sida. Ikan tapah ti udah naban lalu munuh Padang mega bisi disebut sida dalam leka Pengap munyi tu: Padang apai Duyah pan udah datai ditu,Parai ditabanka dungan ikan tapah,Bejanggut mirah ke jadam mau gempanang. Udah parai Padang, anak iya ti benama Gunggu nguluka nembiak iya betemu enggau tuai bansa Seru di Nanga Tawai.             “Bansa kami Iban deka berumah panjai lalu diau mendam ba menua kita ditu. Kami deka nirika rumah panjai enda jauh ari menua kita tu,” pia ku Gunggu. “Nadai nya salah. Kita tau diau mendam lalu bumai betaun nebing Sungai Rimbas betiban enggau Nanga Tawai. Jampat mih kita datai enggaika enda ampit kemarau; awakka kita Dayak ulih sereta kami Seru nugal tauka betambak ila,” ku timbal tuai bansa Seru nya. Udah berunding enggau bansa Seru, Gunggu pan mulaika diri ke Letong Beluok, lalu madahka bala nembiak iya pasal sempekat iya enggau bansa Seru. Ninga munyi nya, lantang mih ati bansa Dayak Iban. Gunggu ngatur anak iya ti benama Garai nguluka nembiak iya pindah lalu diau semak bansa Seru di Tawai, Gunggu enggau bala nembiak iya pindah ke Nanga Jerai. Udah ti  betaun-taun diau mendam bumai betaun di menua nya. Bansa Dayak Iban pan nyau mayuh-semayuh. Bansa Seru di Rimbas pan pindah ke Krian lalu diau mendam ba kaki Bukit Tengalat  di ili Nanga Melupa. Siku agi peturun Padang ti benama Munan nguluka bala iya pindah ari Rimbas Ili  ke ulu agi lalu diau mendam di Nanga Luop. Taun keterubah sida diau mendam dia, sida bumai ba Nanga Sungai Babu. Lemai siti lebuh Munan udah tembu gawa ba umai, iya pan mulaika diri ke rumah panjai sida empu. Ba tengah jalai iya meda siku ular sawa ti besai amai benung melit lalu nyabut sepun kayu. “Apo…, nama sawa nya bungah-bungah mandangka pengering iya ngagai kitai. Peda nyau techabut pun kayu nya laban iya,” pia ku Munan. “Lapa dih?! Bunuh mih sawa nya.”  Nadai seiku berani mansang lalu munsuh sawa nya. Meda bala bakih iya nadai seiku berani mantap ular sawa nya, Munan mai semua sida besaup munuh sawa nya ambika bisi ke lauk sida lemai nya. Referen maya &  kolobrasyen: Tetuan Alexander Mering – Kabupaten Sintang (Bachelor of Law, UNTAN, Pontianak,  Indonesia & The Encyclopaedia of Iban Studies, Volume III, Joanne and Vinson H. Sutlive.) The Sarawak Journal 1994-The Source of Iban History, Benedict Sandin)                                                                       (Betampung ba Tusun Ke-35  minggu nyin ila) Artikel ti deka nyadi bup tu ila, endang deka befokus ba senentang perugan Dayak @ Ibanic Group aja, ukai reti kitai ngelaung tauka enggai begulai enggau bansa Dayak bukai, tang mih awakka mudah agi dipansik laban mit agi rampa. Bansa Dayak bukai awakka sida empu ga mansik. Nitihka pansik Litericha enggau Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia   (i2) Antu + Mensia + Bunsu Petara. Ila kita meda lenak agi, amat tauka enda utai tu. Pia mega, bala tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Nya alai, Iban patut nemu asal penatai peturun diri empu, ambika kitai ulih serakup lalu begempung enggau bansa bukai di Sarawak mega. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115.   Oleh HARRY USUP UMBAR 
See author's posts
